เทศบัญญัติเทศบาลตำบลคลองตำหรุ เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือบางประเภทในเขตเทศบาลตำบลคลองตำหรุ อำเภอเมืองชลบุรี จังหวัดชลบุรี พ.ศ. 2551
เทศบัญญัติเทศบาลตำบลคลองตำหรุ
เทศบัญญัติเทศบาลตำบลคลองตำหรุ
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือบางประเภท
ในเขตเทศบาลตำบลคลองตำหรุ
อำเภอเมืองชลบุรี จังหวัดชลบุรี
พ.ศ.
๒๕๕๑
 

อาศัยอำนาจตามความมาตรา ๑๐ (๒)
แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร
(ฉบับที่ ๒) พ.ศ. ๒๕๓๕
อันเป็นพระราชบัญญัติที่มีบทบัญญัติบางประการที่เกี่ยวกับสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย พ.ศ. ๒๕๕๐ บัญญัติให้กระทำได้โดยอาศัยอำนาจตามบทบัญญัติแห่งกฎหมาย
และมาตรา ๖๐ แห่งพระราชบัญญัติเทศบาล พ.ศ. ๒๔๙๖
ซึ่งได้แก้ไขเพิ่มเติมโดยพระราชบัญญัติเทศบาล (ฉบับที่ ๕) พ.ศ. ๒๕๑๐ เทศบาลตำบลคลองตำหรุ
โดยความเห็นชอบของสภาเทศบาลตำบลคลองตำหรุ ผู้ว่าราชการจังหวัดชลบุรี คณะกรรมการควบคุมอาคาร
และได้รับอนุมัติจากรัฐมนตรีว่าการกระทรวงมหาดไทย จึงตราเทศบัญญัติไว้ ดังต่อไปนี้

ข้อ ๑
เทศบัญญัตินี้เรียกว่า เทศบัญญัติเทศบาลตำบลคลองตำหรุ
เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด
หรือบางประเภท ในเขตเทศบาลตำบลคลองตำหรุ อำเภอเมืองชลบุรี จังหวัดชลบุรี พ.ศ. ๒๕๕๑

ข้อ ๒[๑]
เทศบัญญัติเทศบาลตำบลคลองตำหรุนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้ใช้กฎกระทรวงกำหนดบริเวณห้ามก่อสร้าง
ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่ตำบลคลองตำหรุ
ตำบลหนองไม้แดง ตำบลบางทราย ตำบลนาป่า ตำบลบ้านสวน ตำบลบ้านโขด ตำบลมะขามหย่ง
ตำบลบางปลาสร้อย ตำบลหนองรี ตำบลเสม็ด ตำบลหนองข้างคอก ตำบลอ่างศิลา ตำบลห้วยกะปิ
ตำบลบ้านปึก ตำบลแสนสุข และตำบลเหมือง อำเภอเมืองชลบุรี จังหวัดชลบุรี พ.ศ. ๒๕๔๗
บังคับในเขตเทศบาลตำบลคลองตำหรุเว้นแต่ที่ขัดหรือแย้งกับเทศบัญญัตินี้

ข้อ ๔
ในเทศบัญญัตินี้ อาคารพาณิชยกรรมประเภทค้าปลีกค้าส่ง
หมายความว่า อาคารที่ใช้เพื่อประโยชน์ในการขายปลีก หรือขายส่ง
หรือทั้งขายปลีกและขายส่ง ซึ่งสินค้าอุปโภคและบริโภคหลายประเภทที่ใช้ในชีวิตประจำวัน
แต่ไม่หมายรวมถึง ตลาดตามกฎหมายว่าด้วยการสาธารณสุข
และอาคารที่มีกิจกรรมหลักเพื่อใช้ในการดำเนินการเพื่อส่งเสริม
หรือจำหน่ายสินค้าซึ่งเป็นผลผลิต หรือผลิตภัณฑ์ชุมชน
บริเวณที่ ๑ หมายความว่า
พื้นที่ภายในบริเวณที่ประกาศไว้ในกฎกระทรวง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท
ในพื้นที่บางส่วนในท้องที่ตำบลคลองตำหรุ ตำบลหนองไม้แดง ตำบลบางทราย ตำบลนาป่า
ตำบลบ้านสวน ตำบลบ้านโขด ตำบลมะขามหย่ง ตำบลบางปลาสร้อย ตำบลหนองรี ตำบลเสม็ด
ตำบลหนองข้างคอก ตำบลอ่างศิลา ตำบลห้วยกะปิ ตำบลบ้านปึก ตำบลแสนสุข และตำบลเหมือง
อำเภอเมืองชลบุรี จังหวัดชลบุรี พ.ศ. ๒๕๔๗ เว้นแต่พื้นที่บริเวณที่ ๒
บริเวณที่ ๒ หมายความว่า
พื้นที่บริเวณ ดังต่อไปนี้
ทิศเหนือ จดแนวคลองเกาะลอยฝั่งใต้
ทิศตะวันออก จดเส้นขนานระยะ ๕๐๐ เมตร
กับเขตทางหลวงแผ่นดินหมายเลข ๓ (ถนนสุขุมวิท) ฟากตะวันออก
ทิศใต้ จดแนวถนนเข้านิคมอุตสาหกรรมอมตะนคร
ฟากเหนือ
ทิศตะวันตก จดแนวเขตทางหลวงแผ่นดินหมายเลข ๓
(ถนนสุขุมวิท) ฟากตะวันออก
ทั้งนี้ ตามแผนที่แนบท้ายเทศบัญญัตินี้

ข้อ ๕ กำหนดพื้นที่บางส่วนในเขตเทศบาลตำบลคลองตำหรุ
อำเภอเมืองชลบุรี จังหวัดชลบุรี ภายในบริเวณแนวเขตตามแผนที่ท้ายเทศบัญญัตินี้
เป็นบริเวณห้ามก่อสร้างอาคารชนิดและประเภท ดังต่อไปนี้
(๑) ภายในบริเวณที่ ๑
การก่อสร้างอาคารพาณิชยกรรมประเภทค้าปลีกค้าส่ง ให้เป็นไปตามข้อกำหนดของกฎกระทรวง
ตามข้อ ๓ ของเทศบัญญัตินี้
(๒) ภายในบริเวณที่ ๒ ห้ามบุคคลใดก่อสร้างอาคาร
ดังต่อไปนี้
(ก)
อาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการในอาคารหลังเดียวกันหรือหลายหลังเกิน
๑๐,๐๐๐ ตารางเมตร
(ข)
อาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการในอาคารหลังเดียวกันหรือหลายหลังตั้งแต่
๒๐๐ ตารางเมตร แต่ไม่เกิน ๑๐,๐๐๐ ตารางเมตร เว้นแต่อาคารพาณิชยกรรมประเภทค้าปลีกค้าส่งนั้น
มีแนวศูนย์กลางปากทางเข้าออกของรถยนต์ต้องอยู่ห่างจากทางร่วมทางแยกที่เป็นทางบรรจบกันของถนนสาธารณะที่มีขนาดเขตทางตั้งแต่
๑๔ เมตรไม่น้อยกว่า ๑๒๐ เมตร และให้มีพื้นที่โล่งขนาดกว้างไม่น้อยกว่า ๕๐ เมตร
ตลอดแนวด้านที่ติดเขตทางหลวงแผ่นดิน และเป็นไปตามข้อกำหนดในข้อ ๒ (๒) (ข) (๑) (๓)
(๔) (๕) (๖) (๗) (๘) (๙) และ (๑๐) ของกฎกระทรวงตาม ข้อ ๓ ของเทศบัญญัตินี้

ข้อ ๖
อาคารที่มีอยู่แล้วภายในพื้นที่ที่กำหนดตามข้อ
๕ ก่อนหรือในวันที่เทศบัญญัตินี้ใช้บังคับ
ให้ได้รับการยกเว้นไม่ต้องปฏิบัติตามเทศบัญญัตินี้
แต่ห้ามดัดแปลงหรือเปลี่ยนการใช้อาคารดังกล่าว
ให้เป็นอาคารชนิดหรือประเภทที่มีลักษณะต้องห้ามที่กำหนดในข้อ ๕

ข้อ ๗
อาคารที่ได้รับใบอนุญาตหรือใบรับแจ้งการก่อสร้าง
ดัดแปลง หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่เทศบัญญัตินี้ใช้บังคับ
และยังก่อสร้าง ดัดแปลง
หรือเปลี่ยนการใช้ไม่แล้วเสร็จให้ได้รับการยกเว้นไม่ต้องปฏิบัติตามเทศบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อเทศบัญญัตินี้ไม่ได้

ข้อ ๘
ให้นายกเทศมนตรีตำบลคลองตำหรุเป็นผู้รักษาการตามเทศบัญญัตินี้


ประกาศ
ณ วันที่ ๙ กันยายน พ.ศ. ๒๕๕๑
ธีระชัย
ล้อวชิระวัฏฏ์
นายกเทศมนตรีตำบลคลองตำหรุ
[เอกสารแนบท้าย]

๑. แผนที่ท้ายเทศบัญญัติเทศบาลตำบลคลองตำหรุ
เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด
หรือบางประเภท ในเขตเทศบาลตำบลคลองตำหรุ อำเภอเมืองชลบุรี จังหวัดชลบุรี พ.ศ. ๒๕๕๑

(ดูข้อมูลจากภาพกฎหมาย)
หมายเหตุ
:- เหตุผลในการประกาศใช้เทศบัญญัติฉบับนี้ คือ
เนื่องจากได้มีกฎกระทรวงกำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิด หรือบางประเภท
ในพื้นที่บางส่วนในท้องที่ตำบลคลองตำหรุ ตำบลหนองไม้แดง ตำบลบางทราย ตำบลนาป่า
ตำบลบ้านสวน ตำบลบ้านโขด ตำบลมะขามหย่ง ตำบลบางปลาสร้อย ตำบลหนองรี ตำบลเสม็ด
ตำบลหนองข้างคอก ตำบลอ่างศิลา ตำบลห้วยกะปิ ตำบลบ้านปึก ตำบลแสนสุข และตำบลเหมือง
อำเภอเมืองชลบุรี จังหวัดชลบุรี ให้ไว้ ณ วันที่ ๑ กันยายน พ.ศ. ๒๕๔๗
ซึ่งมีผลใช้บังคับมาตั้งแต่วันที่ ๔ กันยายน พ.ศ. ๒๕๔๗
เทศบาลตำบลคลองตำหรุเห็นว่าข้อกำหนดในกฎกระทรวงดังกล่าวบางประการ
ยังไม่เหมาะสมกับสภาพพื้นที่เขตเทศบาลตำบลคลองตำหรุและในมาตรา ๑๐ (๒)
แห่งพระราชบัญญัติควบคุมอาคาร พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕
ให้อำนาจเทศบาลตำบลคลองตำหรุออกเทศบัญญัติขัดหรือแย้งกับกฎกระทรวงดังกล่าวได้
หากมีความจำเป็นหรือมีเหตุผลพิเศษเฉพาะท้องถิ่น
โดยได้รับความเห็นชอบจากคณะกรรมการควบคุมอาคาร
และได้รับอนุมัติจากรัฐมนตรีว่าการกระทรวงมหาดไทย
ดังนั้น
เพื่อประโยชน์ในด้านการรักษาคุณภาพสิ่งแวดล้อม การผังเมือง
การอำนวยความสะดวกแก่การจราจร ตลอดจนการพัฒนาเศรษฐกิจและสังคม
ภายในเขตเทศบาลตำบลคลองตำหรุ จึงจำเป็นต้องตราเทศบัญญัตินี้











วัชศักดิ์/ผู้จัดทำ
๒๔
กันยายน ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๑๕๕ ง/หน้า ๓๐/๒๒ กันยายน ๒๕๕๑